b'\n_START_ARTICLE_\nRusalka (opera)\n_START_PARAGRAPH_\nRusalka je opera v treh dejanjih Antonina Dvoraka. Libreto je po motivih zgodb Bo\xc5\xbeene Nemcove in Karla Erbena spisal Jaroslav Kvapil. Krstna predstava opere je bila v Pragi 31. marca 1901. Dirigent predstave je bil Karel Kova\xc5\x99ovic, v glavni sopranski vlogi je nastopila R\xc5\xaf\xc5\xbeena Maturov\xc3\xa1. Najbolj znan odlomek iz opere je arija Rusalke o mesecu iz prvega dejanja (\xc4\x8de\xc5\xa1. "M\xc4\x9bs\xc3\xad\xc4\x8dku na nebi hlubok\xc3\xa9m")._NEWLINE_Dvorak je opero pisal pribli\xc5\xbeno sedem mesecev (od aprila do novembra 1900) v svoji letni rezidenci Vysoka pri Pr\xc5\xbeibramu. Navdih za pisanje liri\xc4\x8dne pravljice o vodni nimfi - rusalki je dobival v bli\xc5\xbenjem gozdnem jezeru, obkro\xc5\xbeenem s starodavnimi drevesi in z zelenimi jasami. Glasba je polna bogatih barv in melodi\xc4\x8dnih fantazij ter instrumentalnih mojstrovin, ki odslikavajo igro valov in odsev meseca na povr\xc5\xa1ini jezera. Je pravljica o nesmiselni ljubezni med \xc4\x8dlovekom princem in rusalko, konec pa je namesto s harmoni\xc4\x8dno pote\xc5\xa1itvijo poveli\xc4\x8dan s smrtjo._NEWLINE_Pri nas je Rusalka poleg Smetanove Prodane neveste najve\xc4\x8dkrat izvajana \xc4\x8de\xc5\xa1ka opera. Prva izvedba v ljubljanski Operi 4. februarja 1908 je hkrati tudi prva izvedba opere izven \xc4\x8de\xc5\xa1kih meja. Opera je bila po tem letu v Ljubljani uprizorjena \xc5\xa1e 13-krat, nazadnje januarja in februarja 2011.\n_START_SECTION_\nPrvo dejanje\n_START_PARAGRAPH_\nGozdno jezero._NEWLINE_Princ se med lovom na belo ko\xc5\xa1uto znajde ob jezeru. Zaplava v njem, zato vznemiri gozdne vile. Po njegovem odhodu v grad se lahko spet nemoteno za\xc4\x8dnejo zabavati. Rade namre\xc4\x8d dra\xc5\xbeijo povodnega mo\xc5\xbea, ki prebiva v jezeru._NEWLINE_Rusalka, ena od h\xc4\x8dera povodnega mo\xc5\xbea, bi se rada pogovorila z o\xc4\x8detom. Ker se je zaljubila v \xc4\x8dloveka - smrtnika, si \xc5\xbeeli postati \xc5\xbeenska s telesom in du\xc5\xa1o. O\xc4\x8de jo svari pred tako \xc5\xbeeljo, a ker ne odneha, ji pove, da ji pomaga lahko le Je\xc5\xbeibaba._NEWLINE_Ta prisluhne Rusalkini \xc5\xbeelji, a jo opozori, da \xc4\x8de jo princ ne bo ljubil, lahko postane izob\xc4\x8denka tako med ljudmi kot med nimfami in vilami. Obsojena bo na ve\xc4\x8dno pogubljenje in preklet bo tudi njen ljubimec. Rusalka ne dvomi v iskerno ljubezen, zato Je\xc5\xbeibaba pripravi \xc4\x8dude\xc5\xbeni napoj, ki Rusalko spremeni v \xc5\xbeensko._NEWLINE_Princ je spet na lovu za belo ko\xc5\xa1uto, ko ob jezeru zagleda spe\xc4\x8do lepotico. O\xc4\x8daran nad lepoto jo objame in prosi, naj ga ljubi. Rusalka mu ob krikih o\xc4\x8deta in sester vrne ljubezen.\n_START_SECTION_\nDrugo dejanje\n_START_PARAGRAPH_\nPrin\xc4\x8dev grad._NEWLINE_Grad je v pri\xc4\x8dakovanju poro\xc4\x8dnega slavja. Vanj vstopi gozdar, utrujen od dolgega lova. Kuhar\xc4\x8dek mu pove, da se je princ odlo\xc4\x8dil poro\xc4\x8diti z neko deklico, ki jo je pripeljal z lova. Govori pa se, da je neka \xc4\x8darodejka, ki je princa le uro\xc4\x8dila, saj z nikomer ne spregovori niti besede. Princ vsakokrat, ko \xc5\xbeeli objeti in poljubiti Rusalko, za\xc4\x8duti njen trepet. Izmikanje razume kot njeno brez\xc4\x8dutnost. Kneginja, ji ju opazuje, sklene, da bo sama sku\xc5\xa1ala potola\xc5\xbeiti princa. Ta ji je bil \xc5\xbee od nekdaj v\xc5\xa1e\xc4\x8d. Ker princu trenutno bolj ugaja dru\xc5\xbeba kneginje, ga Rusalka z o\xc4\x8dmi moleduje in roti, naj je ne zapusti. Ta ji odvrne le, naj se gre pripravit za poroko._NEWLINE_Dogajanje opazuje povodni mo\xc5\xbe. Rusalka mu poto\xc5\xbei svojo bole\xc4\x8dino. Spoznala je, da nikoli ne bo ob\xc4\x8dutila strasti, pa\xc4\x8d pa le bol. Roti ga, naj jo re\xc5\xa1i. Vtem je princ poljubil kneginjo. Rusalka se zlomi, povodni mo\xc5\xbe pa prekolne princa. Ta se prestra\xc5\xa1en obrne h kneginji, sama pa ga zaradi njegovega nestanovitnega srca gladko zavrne.\n_START_SECTION_\nTretje dejanje\n_START_PARAGRAPH_\nOkolica gozdnega jezera._NEWLINE_Razo\xc4\x8darana Rusalka si \xc5\xbeeli umreti. Ponovno prosi Je\xc5\xbeibabo, naj ji pomaga. Ta ji postavi pogoj - preliti mora kri tistega, ki ga je ljubila. Zato ji poda bodalo, s katerim mora ubiti princa. Rusalka no\xc5\xbe raje vr\xc5\xbee v jezero kot da bi \xc5\xa1kodovala princu. Sestre posvarijo Rusalko, da je tako vdana v ve\xc4\x8dno trpljenje na dnu jezera, v katerega bo s svetlikanjem vabila ljudi, ki se bodo tam utopili. Rusalka tako izgine v hladni jezerski vodi._NEWLINE_Princ je sedaj, ko je ostal sam, \xc5\xbealosten. Zato se gozdar in kuhar\xc4\x8dek odpravita v gozd po pomo\xc4\x8d. Prepri\xc4\x8dana sta, tako kot vsi na gradu, da je uro\xc4\x8den od demonskega dekleta, ki ga je pred poro\xc4\x8dnim obredom zapustilo. Je\xc5\xbeibabo prosita pomo\xc4\x8di. Povodni mo\xc5\xbe, ki poslu\xc5\xa1a obto\xc5\xbebe na ra\xc4\x8dun svoje h\xc4\x8dere, jezen napove ma\xc5\xa1\xc4\x8devanje vsemu \xc4\x8dlove\xc5\xa1tvu. To je namre\xc4\x8d oskrunilo njihov spokojni misti\xc4\x8dni svet._NEWLINE_Princ se odpravi v gozd in i\xc5\xa1\xc4\x8de jezero, pred katerim je ugledal prelepo deklico. Ko ga najde, jo kli\xc4\x8de in prosi odpu\xc5\xa1\xc4\x8danja. Rusalka se dvigne iz globine in mu pove, da je sedaj vse zamujeno. \xc4\x8ce bi ga poljubila, bi takoj umrl. Sam si kljub vsemu \xc5\xbeeli njenega objema in poljuba. Rusalka se pro\xc5\xa1nji ne more upreti, zato se poljubita s strastjo, po kateri sta oba hrepenela \xc5\xbee toliko \xc4\x8dasa. Princ mirno izdihne v njenem naro\xc4\x8dju.'